LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO IR MAISTO PRODUKTŲ SAUGOMų KILMĖS VIETOS NUORODų, SAUGOMų GEOGRAFINių NUORODų ir GARANTUOTų TRADICINIų GAMINIų įregistravimo IR KAI KURIŲ ŽEMĖS ŪKIO MINISTRO ĮSAKYMŲ PRIPAŽINIMo NETEKUSIAIS GALIOS

2015 m. sausio 7 d. Nr. 3D-10

Vilnius

Vadovaudamasi 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų (OL 2012 L 343, p. 1) nuostatomis:

1. Sudarau Saugomų nuorodų ekspertų komitetą:

Daiva Leskauskaitė – Kauno technologijos universiteto Maisto mokslo ir technologijos katedros profesorė, komiteto pirmininkė,

Neringa Baronienė – Valstybinės vartotojų teisių apsaugos tarnybos Maisto produktų ir rekreacinių paslaugų skyriaus vedėja,

Indrė Chmieliauskaitė – Sveikatos apsaugos ministerijos Sveikatos stiprinimo valdybos Mitybos ir fizinio aktyvumo skyriaus vyr. specialistė,

Lina Juškevičienė – Lietuvos Respublikos žemės ūkio rūmų Kooperacijos ir kaimo plėtros skyriaus vedėja,

Deimantė Biknerytė – Valstybinės maisto ir veterinarijos tarnybos Veterinarijos sanitarijos skyriaus vyr. specialistė,

Birutė Imbrasienė – VšĮ Kulinarijos paveldo fondo direktorė,

Ina Jasutienė – Kauno technologijos universiteto Maisto instituto Chemijos mokslo laboratorijos vyresn. mokslo darbuotoja,

Egidijus Simonis – Lietuvos pienininkų asociacijos „Pieno centras“ ekspertas kokybei,

Jolita Martutaitytė – Lietuvos Respublikos žemės ūkio ministerijos Žemės ūkio gamybos ir maisto pramonės departamento Kokybės politikos skyriaus vedėja,

Egidijus Mackevičius – Lietuvos mėsos perdirbėjų asociacijos direktorius,

Irma Pilipienė – asociacijos „Lietuvos maisto pramonė“ direktorė.

2. Tvirtinu pridedamus:

2.1. Žemės ūkio ir maisto produktų saugomų kilmės vietos nuorodų, saugomų geografinių nuorodų ir garantuotų tradicinių gaminių įregistravimo taisykles;

2.2. Saugomų nuorodų ekspertų komiteto nuostatus.

3. P r i p a ž į s t u netekusiais galios:

3.1. Lietuvos Respublikos žemės ūkio ministro 2002 m. gruodžio 20 d. įsakymą Nr. 499 „Dėl Žemės ūkio ir maisto produktų kilmės vietos nuorodų ir geografinių nuorodų apsaugos taisyklių patvirtinimo“ su visais pakeitimais ir papildymais;

3.2. Lietuvos Respublikos žemės ūkio ministro 2002 m. gruodžio 20 d. įsakymą Nr. 500 „Dėl Specifinėmis savybėmis pasižyminčių žemės ūkio ir maisto produktų įregistravimo ir sertifikatų suteikimo taisyklių patvirtinimo“ su visais pakeitimais ir papildymais;

3.3. Lietuvos Respublikos žemės ūkio ministro 2004 m. spalio 20 d. įsakymą Nr. 3D-563 „Dėl Saugomų nuorodų ekspertų komiteto nuostatų patvirtinimo“.

3.4. Lietuvos Respublikos žemės ūkio ministro 2005 m. balandžio 18 d. įsakymą Nr. 3D-226 „Dėl įregistruotų į saugomų kilmės vietos nuorodų ir saugomų geografinių nuorodų registrą ir į specifinių savybių sertifikatų registrą žemės ūkio ir maisto produktų kontrolės“.

Žemės ūkio ministrė	Virginija Baltraitienė

SUDERINTA

Valstybinės maisto ir veterinarijos tarnybos

2014-12-23 raštu Nr. B6-(1.19)-3377

PATVIRTINTA

Lietuvos Respublikos žemės

ūkio ministro 2015 m. sausio 7 d. įsakymu Nr. 3D-10

ŽEMĖS ŪKIO IR MAISTO PRODUKTŲ saugomų kilmės vietos nuorodų, saugomų geografinių nuorodų ir GARANTUOTŲ TRADICINIŲ GAMINIŲ ĮREGISTRAVIMO TAISYKLĖS

I. BENDROSIOS NUOSTATOS

1. Žemės ūkio ir maisto produktų saugomų kilmės vietos nuorodų, saugomų geografinių nuorodų ir garantuotų tradicinių gaminių įregistravimo taisyklės (toliau – taisyklės) parengtos vadovaujantis 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų (OL 2012 L 343, p. 1), 2013 m. gruodžio 18 d. Komisijos deleguotojo reglamento (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis (OL 2014 L 179, p. 17), ir 2014 m. birželio 13 d. Komisijos įgyvendinimo reglamento (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL 2014 L 179, p. 36), nuostatomis.

2. Šiomis taisyklėmis reglamentuojamas saugomos kilmės vietos nuorodos, saugomos geografinės nuorodos ir garantuoto tradicinio gaminio nuorodos suteikimas žmonėms vartoti skirtiems žemės ūkio ir maisto produktams, gaminamiems Lietuvoje (toliau – produktai), nurodytiems reglamento (ES) Nr. 1151/2012 2 straipsnio 1 dalyje.

3. Šiose taisyklėse vartojamos sąvokos:

3.1. Saugomų kilmės vietos ar geografinių nuorodų registravimo paraiška (toliau – SKVN ar SGN registravimo paraiška) – visuma dokumentų, kuriuos reglamento (ES) Nr. 1151/2012 nustatyta tvarka pateikia pareiškėjų grupė, norinti žemės ūkio ar maisto produkto pavadinimą įtraukti į Europos Komisijos tvarkomą Saugomų kilmės vietos ir geografinių nuorodų registrą;

3.2. Garantuoto tradicinio gaminio įregistravimo paraiška (toliau – GTG registravimo paraiška) – visuma dokumentų, kuriuos reglamento (ES) Nr. 1151/2012 nustatyta tvarka pateikia pareiškėjų grupė, norinti žemės ūkio ar maisto produkto pavadinimą įtraukti į Europos Komisijos tvarkomą Garantuotų tradicinių gaminių registrą.

3.3. Kitos šiose taisyklėse vartojamos sąvokos apibrėžtos reglamente (ES) Nr. 1151/2012.

II. SKVN, SGN ir GTG Registravimo paraiškos REIKALAVIMAI

4. Siekdama įregistruoti produkto pavadinimą Europos Komisijos tvarkomame Saugomų kilmės vietos nuorodų (toliau – SKVN) ir saugomų geografinių nuorodų (toliau – SGN) registre arba Garantuotų tradicinių gaminių (toliau – GTG) registre, pareiškėjų grupė pateikia Lietuvos Respublikos žemės ūkio ministerijai (toliau – ministerija) SKVN ar SGN registravimo paraišką, susijusią su Lietuvoje esančia geografine vietove, ar GTG registravimo paraišką, susijusią su Lietuvoje gaminamu tradiciniu gaminiu.

5. SKVN ar SGN registravimo paraiškoje turi būti nurodyti šie duomenys:

5.1. pareiškėjų grupės pavadinimas ir adresas;

5.2. produkto specifikacija, kurioje pateikta detali informacija, nustatyta reglamento (ES) Nr. 1151/2012 7 straipsnio 1 dalyje;

5.3. bendras dokumentas, parengtas pagal reglamento (ES) Nr. 1151/2012 8 straipsnio 1 dalies c punkto, reglamento (ES) Nr. 668/2014 6 straipsnio 1 dalies ir 7 straipsnio 1 dalies reikalavimus.

6. GTG registravimo paraiškoje turi būti nurodyti šie duomenys:

6.1. pareiškėjų grupės pavadinimas ir adresas;

6.2. produkto specifikacija, kurioje pateikta detali informacija, nustatyta reglamento (ES) Nr. 1151/2012 19 straipsnio 1 dalyje, ir kuri parengta pagal reglamento (ES) Nr. 664/2014 3 straipsnio, reglamento (ES) Nr. 668/2014 6 straipsnio 2 dalies ir 7 straipsnio 2 dalies reikalavimus;

6.3. produkto specifikacijoje apibrėžtų sąlygų įvykdymą kontroliuojančios kontrolės institucijos pavadinimas, adresas ir konkrečios jos užduotys;

6.4. dokumentai, įrodantys produkto specifinį ir tradicinį pobūdį.

7. Bendrieji SKVN, SGN ir GTG registravimo paraiškos reikalavimai:

7.1. visi dokumentai pateikiami lietuvių kalba spausdintiniu būdu ir elektroninėje laikmenoje;

7.2. dokumentai turi būti išspausdinti vienoje A4 formato popieriaus lapo pusėje, įprastiniu šriftu (pvz., Times New Roman), ne mažesnėmis kaip 12 dydžio raidėmis, tarp eilučių 1,5 intervalo. Paraščių (viršutinės, apatinės, kairės ir dešinės) plotis – 2,5 cm;

7.3. dokumentų lapai turi būti susegti taip, kad būtų galima lengvai išardyti (nesuklijuoti, nesurišti);

7.4. didesnės nei vieno lapo apimties dokumentų lapai turi būti sunumeruoti iš eilės;

7.5. jeigu registravimo paraiška turi daugiau kaip vieną priedą, surašoma priedų lentelė, kurioje nurodomas kiekvieno priedo numeris, trumpas jo apibūdinimas ir nuoroda į priedo lapo numerį.

III. SKVN, SGN ir GTG registravimo PARAIŠKOS NAGRINĖJIMAS NACIONALINIU LYGIU IR PATEIKIMAS EUROPOS KOMISIJAI

8. Ministerija ne vėliau kaip per 2 mėnesius nuo SKVN, SGN ir GTG registravimo paraiškos gavimo datos patikrina, ar paraiška atitinka reglamento (ES) Nr. 1151/2012 ir šių taisyklių II skyriaus reikalavimus, ir pateikia ją Saugomų nuorodų ekspertų komitetui, kuris sudaromas Lietuvos Respublikos žemės ūkio ministro įsakymu (toliau – komitetas). Prireikus ministerija gali paprašyti pareiškėjų grupės papildyti arba patikslinti paraiškos dokumentus. Tokiu atveju minėtas 2 mėnesių terminas pradedamas skaičiuoti nuo papildomų arba patikslintų dokumentų gavimo dienos.

9. Komitetas ne vėliau kaip per 2 mėnesius išnagrinėja SKVN, SGN ir GTG registravimo paraiškas ir teikia rekomendacinio pobūdžio išvadas ministerijai dėl paraiškų pagrįstumo ir atitikties reglamento (ES) Nr. 1151/2012 reikalavimams.

10. Jeigu išvados neigiamos, ministerija grąžina SKVN, SGN ir GTG registravimo paraišką pareiškėjų grupei pataisyti arba atmeta ją, nurodydama atmetimo priežastis ir apskundimo galimybes. Ištaisyta ar papildyta, ji vėl gali būti teikiama ministerijai.

11. Jeigu išvados teigiamos, ministerija apie tai informuoja pareiškėjų grupę ir SKVN ar SGN bendrąjį dokumentą arba GTG produkto specifikaciją skelbia ministerijos tinklalapyje.

12. Jeigu per 30 kalendorinių dienų nuo SKVN ar SGN bendrojo dokumento arba GTG produkto specifikacijos paskelbimo iš bet kurio fizinio ar juridinio asmens, turinčio teisėtą interesą ir gyvenančio ar įsisteigusio Lietuvos teritorijoje, ministerijoje:

12.1. gaunamas prieštaravimas dėl SKVN, SGN ir GTG registravimo paraiškos, ministerija, gavusi komiteto išvadą, išnagrinėja jo priimtinumą pagal reglamento (ES) Nr. 1151/2012 10 straipsnio 1 dalyje (SKVN ir SGN registravimo atveju) arba 21 straipsnio 1 dalyje (GTG registravimo atveju) nurodytus kriterijus ir priima sprendimus dėl tolesnių veiksmų. Ministerija informuoja prieštaravimą atsiuntusį asmenį apie prieštaravimo nagrinėjimo rezultatus ir priimtus sprendimus;

12.2. prieštaravimas negaunamas arba gaunamas prieštaravimas, kurį įvertinus nusprendžiama, kad yra laikomasi reglamento (ES) Nr. 1151/2012 reikalavimų, priimamas ministerijos kanclerio potvarkis, kuriuo pripažįstama, kad paraiška atitinka reglamento Nr. 1151/2012 reikalavimus, ir kuris kartu su SKVN, SGN ar GTG produkto specifikacija skelbiamas ministerijos tinklalapyje.

13. Jeigu per 30 kalendorinių dienų nuo ministerijos kanclerio potvarkio paskelbimo iš bet kurio fizinio ar juridinio asmens, turinčio teisėtą interesą, skundas dėl jo:

13.1. negaunamas, ministerija perduoda Europos Komisijai dokumentus, nurodytus reglamento (ES) Nr. 1151/2012 8 straipsnio 2 dalyje (SKVN ir SGN registravimo atveju) arba 20 straipsnio 2 dalyje (GTG registravimo atveju);

13.2. gaunamas, ministerija, gavusi komiteto išvadą, išnagrinėja jo pagrįstumą ir informuoja skundą atsiuntusį asmenį apie skundo tyrimo rezultatus, priimtus sprendimus ir jų apskundimo galimybes.

14. Ministerija, perdavusi Europos Komisijai SKVN ar SGN registravimo paraiškos dokumentus ir pareiškėjų grupei paprašius, gali laikinai suteikti pavadinimo apsaugą nacionaliniu lygiu reglamento (ES) Nr. 1151/2012 9 straipsnyje nustatyta tvarka, iki Europos Komisija priims sprendimą dėl pavadinimo įtraukimo į SKVN ir SGN registrą.

15. Žodžiais „kilmės vietos nuoroda“ arba „geografinė nuoroda“ gali būti ženklinami tik tie produktai, kuriems suteikta laikina pavadinimo apsauga, kaip numatyta taisyklių 14 punkte, ir kurie atitinka jų specifikacijoje, paskelbtoje ministerijos tinklalapyje, apibrėžtas sąlygas ir yra kontroliuojami pagal reglamento (ES) Nr. 1151/2012 37 straipsnio 1 dalies nuostatas.

16. Jeigu SKVN ar SGN registravimo atveju dėl produkto pavadinimo įregistravimo buvo gautas priimtinas prieštaravimas, ministerija pagal reglamento (ES) Nr. 1151/2012 15 straipsnio 4 dalį gali nustatyti pereinamąjį laikotarpį tiems fiziniams ir (ar) juridiniams asmenims, kurie nuolat teisėtai prekiavo produktais ir naudojo jų pavadinimą ne mažiau kaip penkerius metus.

IV. prieštaravimas SKVN, SGN ir GTG registravimo PARAIŠKai PO jos PASKELBIMO ES oficialiajame leidinyje

17. Fiziniai ar juridiniai asmenys, turintys teisėtą interesą ir gyvenantys ar įsisteigę Lietuvos Respublikos teritorijoje, gali teikti ministerijai pagrįstus prieštaravimus dėl kitų valstybių pateiktų SKVN, SGN ir GTG registravimo paraiškų per 2 mėnesius nuo jų paskelbimo ES Oficialiajame leidinyje. Pagrįstas prieštaravimas turi būti parengtas pagal reglamento (ES) Nr. 668/2014 9 straipsnio 1 dalies reikalavimus.

18. Ministerija, gavusi pagrįstą prieštaravimą, ne vėliau kaip per 3 mėnesius nuo atitinkamos registravimo paraiškos paskelbimo ES Oficialiajame leidinyje dienos pateikia Europos Komisijai pranešimą apie prieštaravimą, kuriame nurodo, kad SKVN, SGN ir GTG registravimo paraiška gali pažeisti reglamento (ES) Nr. 1151/2012 reikalavimus.

19. Išnagrinėjusi pagrįstą prieštaravimą SKVN, SGN ir GTG registravimo paraiškai, gavusi komiteto išvadą ir nustačiusi, kad jis pagal reglamento (ES) Nr. 1151/2012 10 straipsnio 1 dalį (SKVN ir SGN registravimo atveju) arba 21 straipsnio 1 dalį (GTG registravimo atveju) yra priimtinas, ministerija ne vėliau kaip per 5 mėnesius nuo atitinkamos registravimo paraiškos paskelbimo ES Oficialiajame leidinyje dienos pateikia Europos Komisijai pagrįstą prieštaravimo pareiškimą.

20. Ministerija, gavusi Europos Komisijos raginimą suinteresuotoms šalims pradėti konsultacijas dėl pateikto prieštaravimo, tariasi su kitos valstybės atsakinga institucija ir ne vėliau kaip per 1 mėnesį nuo konsultacijų pabaigos pagal reglamento (ES) Nr. 668/2014 9 straipsnio 3 dalies reikalavimus informuoja Europos Komisiją apie konsultacijų rezultatus, nurodydama visą susijusią informaciją, kurios pagrindu priimtas tam tikras sprendimas. Suinteresuoti asmenys ministerijai paprašius turi pateikti konsultacijoms reikalingą informaciją.

V. SKVN, SGN ir GTG turinčio produkto specifikacijos

pakeitimas

21. Pareiškėjų grupė gali kreiptis į ministeriją su prašymu iš dalies pakeisti SKVN, SGN ir GTG turinčio produkto specifikaciją.

22. SKVN, SGN ir GTG produkto specifikacijos pakeitimo paraiškoje nurodomi prašomi pakeitimai ir pateikiamas jų pagrindimas pagal reglamento (ES) Nr. 664/2014 6 straipsnio ir reglamento (ES) Nr. 668/2014 10 straipsnio reikalavimus.

23. Jeigu pakeitimai yra reikšmingi pagal reglamento (ES) Nr. 1151/2012 53 straipsnio 2 dalį nuostatas, SKVN, SGN ir GTG produkto specifikacijos pakeitimo paraiškai taikomi šių taisyklių II ir III skyrių reikalavimai. Jeigu siūlomi pakeitimai pagal reglamento (ES) Nr. 1151/2012 53 straipsnio 2 dalį nuostatas laikytini nereikšmingais, ministerijos kanclerio potvarkiu pripažįstama, kad pakeitimo paraiška atitinka reglamento Nr. 1151/2012 reikalavimus ir apie tai ministerija viešai paskelbia ministerijos tinklalapyje, kuriame skelbiama pakeista SKVN, SGN ir GTG produkto specifikacija. Jeigu per 30 kalendorinių dienų nuo ministerijos kanclerio potvarkio paskelbimo iš bet kurio fizinio ar juridinio asmens, turinčio teisėtą interesą, skundas dėl priimto sprendimo:

23.1. negaunamas, apie pakeitimus ir jų priežastis ministerija informuoja Europos Komisiją;

23.2. gaunamas, ministerija, gavusi komiteto išvadą, išnagrinėja jo pagrįstumą ir priima sprendimus dėl tolesnių veiksmų. Ministerija informuoja skundą atsiuntusį asmenį apie skundo tyrimo rezultatus ir priimtus sprendimus.

VI. ATITIKTIES SKVN, SGN IR GTG PRODUKTO SPECIFIKACIJAI KONTROLĖ

24. Pareiškėjų grupė, prieš teikdama ministerijai SKVN, SGN ir GTG registracijos paraišką, pasirenka kompetentingą produkto specifikacijoje apibrėžtų sąlygų įvykdymą kontroliuojančią instituciją: Valstybinę maisto ir veterinarijos tarnybą ar pagal kompetenciją ministerijos reguliavimo sričiai priklausančią instituciją (toliau – kontrolės institucija).

25. Tuo atveju, kai pareiškėjų grupė pasirenka pagal kompetenciją ministerijos reguliavimo sričiai priklausančią instituciją, ministerija, prieš teikdama Europos Komisijai registravimo paraišką, vadovaudamasi 2004 m. balandžio 29 d. Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (OL 2004 m. specialusis leidimas, 3 skyrius, 45 tomas, p. 200), su paskutiniais pakeitimais, padarytais 2014 m. gegužės 15 d. Europos Parlamento ir Tarybos reglamentu (ES) Nr. 652/2014 (OL 2014 L 189, p. 1), nuostatomis, žemės ūkio ministro įsakymu paskiria ją kontroliuoti, kaip vykdomos produkto specifikacijoje apibrėžtos sąlygos. Apie šios institucijos paskyrimą ministerija informuoja Europos Komisiją.

26. Tikrinimo procedūras, jų dažnumą, SKVN, SGN ir GTG vartojimo apribojimus ir kitas priemones nustato kontrolės institucija, suderinusi su ministerija. Tikrinimų išlaidas padengia produkto, įtraukto į SKVN ir SGN arba GTG registrą, gamintojai.

27. Kontrolės institucija savo tinklalapyje skelbia gamintojų, kuriuos tikrina siekdama nustatyti, ar laikomasi SKVN, SGN ir GTG turinčių produktų specifikacijos reikalavimų, pavadinimus ir adresus. Metinė atliktos kontrolės ataskaita, pateikiant duomenis apie SKVN, SGN ir GTG turinčių produktų gamintojus, gamybos apimtis ir kitą susijusią informaciją, teikiama ministerijai iki ateinančių metų vasario 1 d.

28. Jeigu kontrolės institucija nustato, kad SKVN, SGN ir GTG turintis produktas neatitinka produkto specifikacijos reikalavimų, ji nedelsdama informuoja ministeriją apie neatitiktį ir veiksmus, kurių buvo imtasi siekiant šias neatitiktis pašalinti.

29. Ministerija, gavusi iš kontrolės institucijos informaciją apie SKVN, SGN ir GTG turinčio produkto neatitiktį produkto specifikacijos reikalavimams, gali pareikšti oficialų įspėjimą, laikinai sustabdyti nuorodos naudojimą arba inicijuoti komiteto posėdį, kuriame svarstomas siūlymas Europos Komisijai dėl registracijos panaikinimo pagal reglamento (ES) Nr. 1151/2012 (EB) 54 straipsnio 1 dalies nuostatas.

VII. SKUNDŲ PATEIKIMO TVARKA

30. Ministerija, gavusi kitos valstybės atsakingos institucijos skundą dėl Lietuvoje gaminamo ir turinčio SKVN, SGN ar GTG produkto neatitikties produkto specifikacijos reikalavimams, nedelsdama informuoja kontrolės instituciją.

31. Kontrolės institucija atlieka produkto atitikties įvertinimą ir apie tikrinimo rezultatus informuoja ministeriją.

32. Ministerija kviečia komiteto posėdį, kuriame apsvarsto skundo pagrįstumą, ir, remdamasi kontrolės institucijos tyrimo rezultatais, numato būtinus veiksmus. Ministerija informuoja skundą atsiuntusią kitos valstybės atsakingą instituciją apie skundo tyrimo rezultatus ir veiksmus, kurių buvo imtasi.

VIII. SKVN, SGN ir GTG REGISTRACIJOS PANAIKINIMAS

33. Bet kuris teisėtą interesą turintis Lietuvos fizinis ar juridinis asmuo gali kreiptis į ministeriją su prašymu panaikinti SKVN, SGN ir GTG registraciją.

34. Prašymas panaikinti SKVN, SGN ir GTG registraciją su pagrindimu turi būti pateiktas pagal reglamento (ES) Nr. 668/2014 11 straipsnio 1 dalies pirmos pastraipos reikalavimus.

35. Ministerija, gavusi prašymą panaikinti SKVN, SGN ir GTG registraciją ir nustačiusi jo pagrįstumą, mutatis mutandis vykdo šių taisyklių 8–12 punktuose nustatytą procedūrą ir teikia Europos Komisijai prašymą ir susijusius dokumentus dėl registracijos panaikinimo.

IX. BAIGIAMOSIOS NUOSTATOS

36. Asmenys, pažeidę šių taisyklių reikalavimus, atsako teisės aktų nustatyta tvarka.

___________________________

PATVIRTINTA

Lietuvos Respublikos žemės ūkio ministro 2015 m. sausio 7 d. įsakymu Nr. 3D-10

saugomų nuorodų ekspertų KOMITETO NUOSTATAI

I. BENDROSIOS NUOSTATOS

1. Saugomų nuorodų ekspertų komitetas (toliau – Komitetas) teikia rekomendacinio pobūdžio išvadas dėl paraiškų įregistruoti žemės ūkio ar maisto produktų pavadinimus Europos Komisijos tvarkomuose Saugomų kilmės vietos nuorodų ir saugomų geografinių nuorodų bei Garantuotų tradicinių gaminių registruose (toliau – saugomų nuorodų registrai) pagrįstumo.

2. Komiteto personalinę sudėtį tvirtina Lietuvos Respublikos žemės ūkio ministras.

3. Komitetas savo veikloje vadovaujasi Lietuvos Respublikos Konstitucija, įstatymais, nutarimais, kitais teisės aktais ir šiais nuostatais.

4. Į Komiteto sudėtį įtraukiami maisto gamybos ir technologijos, mitybos specialistai, Žemės ūkio ministerijos, Valstybinės maisto ir veterinarijos tarnybos, vartotojų ir maisto produktų gamintojų asociacijų atstovai.

5. Komiteto pirmininką skiria Lietuvos Respublikos žemės ūkio ministras.

6. Komiteto narių darbas Komitete neapmokamas.

II. KOMITETO UŽDAVINIAI IR FUNKCIJOS

7. Pagrindiniai Komiteto uždaviniai:

7.1. teikti išvadas dėl Žemės ūkio ministerijai pateiktų paraiškų įregistruoti žemės ūkio ar maisto produktų pavadinimus Europos Komisijos tvarkomuose saugomų nuorodų registruose;

7.2. teikti išvadas dėl paraiškų dėl saugomą kilmės vietos nuorodą, saugomą geografinę nuorodą ir garantuoto tradicinio gaminio nuorodą turinčių produktų specifikacijų pakeitimo;

7.3. teikti išvadas dėl prieštaravimų dėl produktų pavadinimų įregistravimo saugomų nuorodų registruose ir teikti pasiūlymus dėl jų sprendimo;

7.4. teikti išvadas dėl skundų dėl saugomą kilmės vietos nuorodą, saugomą geografinę nuorodą ir garantuoto tradicinio gaminio nuorodą turinčių produktų neatitikties specifikacijų reikalavimams ir teikti pasiūlymus dėl jų sprendimo;

7.5. teikti pasiūlymus dėl produktų pavadinimų registracijos atšaukimo.

III. KOMITETO TEISĖS

8. Komitetas, vykdydamas jam pavestas funkcijas, turi teisę:

8.1. gauti iš Žemės ūkio ministerijos dokumentus bei kitą informaciją, reikalingą nagrinėjant paraiškas, prieštaravimus ir skundus;

8.2. kviesti į Komiteto posėdžius suinteresuotų institucijų atstovus iš anksto su jais suderintu laiku ir išklausyti jų informaciją;

8.3. pasitelkti savo veiklai Lietuvos Respublikos ir užsienio valstybių ekspertus.

IV. KOMITETO DARBO ORGANIZAVIMAS

9. Komiteto sprendimai priimami Komiteto posėdžiuose, juos formuluojant protokole. Protokolą pasirašo Komiteto pirmininkas (jei jo nėra – Komiteto pirmininko pavaduotojas) ir Komiteto posėdžio sekretorius.

10. Komiteto darbui vadovauja Komiteto pirmininkas, kuris, Komiteto nariams pritarus, paskiria Komiteto pirmininko pavaduotoją ir Komiteto posėdžio sekretorių.

11. Komiteto pirmininkas:

11.1. organizuoja Komiteto darbą;

11.2. tvirtina posėdžio darbotvarkę;

11.3. vadovauja Komiteto posėdžiams;

11.4. atstovauja Komitetui valstybės institucijose, kitose įstaigose ir organizacijose arba įgalioja atstovauti Komiteto narius.

12. Komiteto pirmininko pavaduotojas:

12.1. pirmininkauja Komiteto posėdžiams, jei Komiteto pirmininko nėra;

12.2. atstovauja Komitetui valstybės institucijose, kitose įstaigose ir organizacijose, jeigu įgalioja Komiteto pirmininkas;

12.3. padeda organizuoti Komiteto posėdžius.

13. Komiteto posėdžio sekretorius:

13.1. organizuoja Komiteto posėdžius;

13.2. protokoluoja Komiteto posėdžius ir tvarko Komiteto posėdžio dokumentus.

14. Komiteto posėdžiai yra teisėti, jeigu juose dalyvauja ne mažiau kaip pusė Komiteto narių. Sprendimai priimami atviru balsavimu paprastąja posėdyje dalyvaujančių narių dauguma. Balsams pasiskirsčius po lygiai, galutinį sprendimą priima Komiteto pirmininkas (jei jo nėra – Komiteto pirmininko pavaduotojas).

15. Prireikus Komiteto sprendimai gali būti priimami pasitelkiant apklausos raštu arba el. paštu būdus. Tokie sprendimai įforminami apklausos protokolu.

______________